Дыщэ медаль 12
Мы махуэхэм Налшык щекIуэкIащ 2000 2004 гъэхэм къалъхуахэм бэнэкIэ хуитымкIэ я урысейпсо зэхьэзэхуэ. Ар фэеплъ хуащIащ Аруан щIыналъэм и унафэщIу щыта Къандэхъу Мухьэрбий. Зэхьэзэхуэм кърихьэлIащ Кавказ Ищхъэрэ федеральнэ щIыналъэм, Краснодар крайм щыщ спортсмен 749рэ.
Къэралпсо зэпеуэр къыщызэIуахым хэтащ КъэбэрдейБалъкъэрым спортымкIэ и министрым и къуэдзэ Хэжь Заур. БэнакIуэ цIыкIухэр ягъэгушхуэну зэхьэзэхуэм кърихьэлIащ Олимп чемпион Гацалов Хьэжмуратрэ Европэм щэнейрэ и чемпион Джэду Iэниуаррэ.
Я хьэлъагъ елъытауэ гуп 16у гуэшауэ щыта зэIущIэхэм ди республикэм щыщу пашэ щыхъуахэщ Абрэдж Кемран (кг 22рэ), Амщокъуэ Инал (кг 24рэ), Iэщын Алихъан (кг 26рэ), Жыласэ Рустам (кг 28рэ), Иуан Темболэт (кг 35рэ), КIэфо Къантемыр (кг 38рэ), Бэрэздж Алим (кг 42рэ), Тэмазэ Салим (кг 46рэ), Гурдалиев Рахим (кг 50), Дал Азэмэт (кг 54рэ), Вэрокъуэ Инал (кг 58рэ), Мэшыкъуэ Руслан (кг 69рэ) сымэ.
Япэ гуп увыпIэр къыхуагъэфэщащ дыщэ медаль 16м щыщу 12р къэзыхьа ди щIалэхэм. ТекIуахэм щIыхь тхылъхэр, медалхэр, саугъэтхэр иратащ.
ЖЫЛАСЭ Замир.
